Sydmotorvejen E47 er igen åben efter kvinde var skyld i stor ulykke

En ældre kvinde i en blå Toyota var tidligere i dag skyld i en stor ulykke på Sydmotorvejen ved Lellinge, da hun pludselig stoppede op i den første vognbane for at tørre dug af sin forrude i bilen.

Det forårsagede, at en lastbil kørte op i en anden lastbil med 80 kilometer i timen.

- Førerhuset bliver fuldstændig knust ved sammenstødet, så chaufføren måtte klippes ud. Han er sluppet billigt, men det kunne være gået meget mere galt. Det er helt ude i hampen at standse i første vognbane på den måde. Det er fuldstændig vanvittigt, siger vagtchef ved Midt- og Vestsjællands Politi Lars Mogensen.

Se også: Kvinde stoppede midt på motorvej

Derfor vil politiet gerne have fat i kvinden, som forsvandt umiddelbart efter ulykken.

- Vedkommende fik besked af nogle andre vidner, at hun skulle blive, indtil politiet dukkede op, men tilsyneladende kører hun fra stedet alligevel, siger han.

Ulykken betød, at det sydgående spor på E47-motorvejen blev lukket omkring frakørsel 33 i længere tid, hvilket skabte store køer.

Men nu melder Vejdirektoratet, at trafikken igen er kørende normalt.

Har du oplysninger i sagen kan politiet kontaktes på telefon 114.